|  |
| --- |
| PRITARTA |
| Klaipėdos miesto savivaldybės |
| tarybos 2013 m. lapkričio 28 d. |
| sprendimu Nr. T2-289 |

**BENDRADARBIAVIMO SUTARTIS**

Nr.

 Klaipėda

Klaipėdos miesto savivaldybė, kodas 111100775, buveinės adresas: Liepų g. 11, LT-91502 Klaipėda (toliau vadinama Savivaldybė), atstovaujama Klaipėdos miesto savivaldybės mero Vytauto Grubliausko, iš vienos pusės

ir

Klaipėdos jūrinio miesto simbolio burlaivio „Meridianas“ paramos fondas, juridinio asmens kodas 192045888, buveinės adresas: Herkaus Manto g. 5-14, LT-92128, Klaipėda (toliau vadinama Fondas), atstovaujamas Fondo valdybos pirmininko Aloyzo Kuzmarskio ir Fondo direktoriaus Aido Kaveckio, veikiančių turimų įgalinimų pagrindu, iš kitos pusės, toliau šioje sutartyje kartu vadinami Šalimis, o kiekviena atskirai – Šalimi,

**atsižvelgdami į tai, kad:**

1. Klaipėdos jūrinio miesto simboliu tapusio burlaivio „Meridianas“ paramos fondas siekia prisidėti prie miesto įvaizdžio puoselėjimo, infrastruktūros gerinimo, kad po rekonstrukcijos prišvartuotas prie krantinės Danės upėje burlaivis (barkentina) „Meridianas“ vėl taptų Klaipėdos miesto gyventojų ir svečių traukos objektu bei pasididžiavimo simboliu, kas žymiai prisidėtų prie Klaipėdos senamiesčio atgaivinimo;
2. Savivaldybė siekia padėti Fondui išsaugoti Klaipėdos jūrinio miesto simbolį „Meridianas“, kad šis galėtų reprezentuoti Klaipėdą, ir tuo tikslu, pagal savo galimybes, tinkamai įgyvendinti miesto infrastruktūros priežiūros funkciją, kad teritorija šalia burlaivio (barkentinos) „Meridianas“ krantinės taptų reprezentatyvi ir patraukli miesto gyventojams bei svečiams,

vadovaudamiesi sąžiningumo, protingumo ir proporcingumo principais, sudarė šią sutartį (toliau vadinama Sutartis) toliau nurodytomis sąlygomis.

**I. SUTARTIES OBJEKTAS**

1. 1508 kv. m teritorijos, esančios šalia burlaivio (barkentinos) „Meridianas“ krantinės, tvarkomos teritorijos brėžinyje (Sutarties 1 priedas) pažymėtos išryškinta taškine linija (toliau vadinama Teritorija šalia „Meridiano“ krantinės), tvarkymas ir priežiūra pagal darbų organizavimo planą (2 priedas) ir šią Sutartį.

 **II. ŠALIŲ TEISĖS IR PAREIGOS**

2. **Fondas** įsipareigoja Teritorijoje šalia „Meridiano“ krantinės:

2.1. įrengti burlaivio (barkentinos) „Meridianas“ švartavimo vietą bei prižiūrėti knechtus ir kitus laivų tvirtinimo elementus;

2.2. atlikti medinių suolų remonto darbus ir vykdyti jų priežiūrą;

2.3. užtikrinti švarą ir tvarką pagal Klaipėdos miesto savivaldybės tarybos 2008 m. kovo 6 d. sprendimu Nr. T2-55 patvirtintas Klaipėdos miesto tvarkymo ir švaros taisykles;

2.4. prižiūrėti ir remontuoti šaligatvių dangą, šalinti žolę nuo dangų, o žiemą – valyti sniegą bei barstyti slidžią dangą smėlio ir druskos mišiniu;

2.5. organizuoti želdinių priežiūrą, šienavimą, šieno sugrėbimą ir išvežimą;

2.6. užtikrinti laisvą ir netrukdomą asmenų judėjimą, išskyrus remonto darbų vykdymo atvejus, kai yra būtina apriboti asmenų judėjimą žmonių ir (ar) turto saugumo sumetimais;

2.7. bendradarbiauti su Savivaldybe vykdant šią Sutartį.

3. **Savivaldybė** įsipareigoja:

3.1 leisti Fondui, laikantis šios Sutarties, Prekybos ir paslaugų teikimo miesto viešosiose vietose vietinės rinkliavos nuostatų ir Klaipėdos miesto savivaldybės tarybos sprendimo dėl atleidimo nuo vietinės rinkliavos už leidimą prekiauti ar teikti paslaugas, šios Sutarties galiojimo laikotarpiu savo nuožiūra tvarkyti, prižiūrėti bei, esant poreikiui, remontuoti (rekonstruoti) Teritoriją šalia „Meridiano“ krantinės ir joje esančią infrastruktūrą, kaip nurodyta šios Sutarties 2 punkte, ir vykdyti su Fondo vykdoma veikla bei burlaivio (barkentinos) „Meridianas“ tinkama priežiūra susijusią komercinę veiklą;

3.2. jeigu šios Sutarties 2 ir 4 punkte nurodytiems darbams atlikti bus reikalingi Savivaldybės leidimai, sutikimai ar kitokie suderinimai, pagal savo kompetenciją teikti prioritetą Fondui gaunant sutikimus bei leidimus, kurie yra reikalingi, siekiant tinkamai įgyvendinti šią Sutartį. Jeigu aikštės, krantinės, tinklų ar kitos infrastruktūros remonto (rekonstrukcijos, statybos) darbams atlikti bus reikalingi statybą leidžiantys dokumentai, jie bus išduodami Savivaldybės vardu;

3.3. bendradarbiauti su Fondu vykdant šią Sutartį.

4. Fondas Teritorijoje šalia „Meridiano“ krantinės turi teisę atlikti ir kitus, šioje Sutartyje nenumatytus, bet Sutarties tikslams pasiekti būtinus, darbus, o jeigu teisės aktais nustatytas privalomas Klaipėdos miesto savivaldybės administracijos sutikimas, tokius darbus vykdyti tik gavus išankstinį sutikimą.

5. Sutarties Šalys susitaria, kad pagal šią Sutartį atliktas Savivaldybei priklausančio turto pagerinimas ir Teritorijoje šalia „Meridiano“ krantinės sukurtas turtas yra Savivaldybės nuosavybė ir Fondui nebus atlyginama. Pasibaigus Sutarčiai Fondas turi teisę pasiimti atliktą Savivaldybei priklausančio turto pagerinimą ir Teritorijoje šalia „Meridiano“ krantinės sukurtą turtą, jeigu juos galima atskirti be žalos Savivaldybės turtui, kai turto pagerinimas ir sukurtas turtas nėra įregistruoti Savivaldybės vardu.

6. Sutarties galiojimo metu Šalių atstovai privalo surengti įprastus susirinkimus ne rečiau kaip kartą per metus ir aptarti Sutarties įgyvendinimo klausimus. Susirinkimus inicijuoja Fondas.

7. Atsižvelgiant į tai, kad Fondas savo lėšomis prižiūrės, remontuos, valys ir visiškai atsakys už tinkamą priežiūrą Sutarties 1 punkte apibrėžtoje Teritorijoje šalia „Meridiano“ krantinės, Savivaldybė prieš organizuodama renginius, vykdydama darbus ar kitas priemones arba išduodama leidimus tretiesiems asmenims atlikti darbus, organizuoti renginius šioje teritorijoje, tai darys tik iš anksto raštu suderinusi su Fondu. Ši nuostata negali būti aiškinama kaip ribojanti Savivaldybės teisę valdyti, naudoti ir disponuoti savo turtu Teritorijoje šalia „Meridiano“ krantinės.

 8. Sutarties Šalys sutaria, kad Fondas visomis išgalėmis, panaudodamas visus galimus resursus sieks tinkamai įgyvendinti Sutartimi prisiimtus įsipareigojimus, prioritetą teikdamas visoms priemonėms, kurios skatins Klaipėdos miesto senamiesčio atgaivinimą. Savivaldybė, siekdama, kad Klaipėdos miesto simbolis burlaivis „Meridianas“, kartu ir Klaipėdos miesto senamiestis, vėl taptų Klaipėdos miesto gyventojų ir miesto svečių traukos objektu, pagal savo kompetenciją įsipareigoja šios Sutarties galiojimo laikotarpiu teikti visokeriopą nefinansinę pagalbą Fondui Teritorijoje šalia „Meridiano“ krantinės.

**III. KITOS SUTARTIES SĄLYGOS**

9. Šalys įstatymų nustatyta tvarkaatsako už padarytą žalą tretiesiems asmenims bei dėl savo veiklos įsipareigoja neįtraukti Šalių į santykius su trečiaisiais asmenimis.

10. Ši Sutartis, pasirašyta jos sudarymo dieną, įsigalioja nuo jos pasirašymo dienos ir galioja iki 2023 m. gruodžio 31 d.

11. Šios Sutarties pasirašymas suteikia Šalims visas teises ir pareigas pagal šią Sutartį, atskiras priėmimo–perdavimo aktas nebus pasirašomas.

12. Ši Sutartis galioja ir Šalių teisių perėmėjams.

13. Sutartis gali būti nutraukta prieš terminą arba pakeista tik Sutarties Šalių rašytiniu susitarimu.

14 Vienašališkai Sutartis gali būti nutraukta tik dėl svarbių priežasčių, vienai iš Šalių negalint vykdyti įsipareigojimų, įspėjus kitą Šalį ne vėliau kaip prieš vieną mėnesį.

15. Ginčai, kilę tarp Šalių dėl šios Sutarties sąlygų vykdymo, sprendžiami derybomis. Šalims nesusitarus per 20 darbo dienų, ginčas sprendžiamas Lietuvos Respublikos įstatymų nustatyta tvarka.

16. Ši Sutartis pasirašyta dviem vienodą juridinę galią turinčiais egzemplioriais lietuvių kalba ir įteikti po vieną kiekvienai iš Sutarties Šalių.

**IV. SUTARTIES PRIEDAI**

17. Sutarties priedai:

17.1. 1 priedas – Tvarkomos teritorijos brėžinys, 1 lapas.

17.2. 2 priedas – Statybos darbų organizavimo planas, 1 lapas.

**V. ŠALIŲ REKVIZITAI**

|  |  |
| --- | --- |
| **Klaipėdos jūrinio miesto simbolio burlaivio „Meridianas“ paramos fondas**Kodas 192045888Herkaus Manto g. 5-14, LT-9228 Klaipėda Tel. (8 46) 42 20 40Valdybos pirmininkas Aloyzas KuzmarskisDirektorius Aidas Kaveckis | **Klaipėdos miesto savivaldybė**Kodas 111100775Liepų g. 11, LT-91502 KlaipėdaTel. (46) 39 60 08Faks. (46) 41 00 47Savivaldybės merasVytautas Grubliauskas  |